กระทรวงสาธารณสุข ชี้ผู้ป่วยโรคโควิด-19 รายใหม่ กระจายใน 18 จังหวัด กทม.มากสุด พร้อมพบส่วนใหญ่เกี่ยวข้องระบบขนส่งสาธารณะ แนะประชาชนเพิ่มความระมัดระวัง
กระทรวงสาธารณสุข ชี้ผู้ป่วยโรคโควิด-19 รายใหม่ กระจายใน 18 จังหวัด กทม.มากสุด พร้อมพบส่วนใหญ่เกี่ยวข้องระบบขนส่งสาธารณะ แนะประชาชนเพิ่มความระมัดระวัง  นพ.อนุพงศ์ สุจริยากุล นายแพทย์ทรงคุณวุฒิ กรมควบคุมโรค กล่าวในการแถลงข่าวสถานการณ์โรคโควิด-19 ประจำวันว่า จากตัวเลขผู้ป่วยรายใหม่ที่เพิ่มขึ้นวันนี้ 136 ราย กระจายอยู่ใน 18 จังหวัด อาทิ กทม. เชียงใหม่ สมุทรปราการ ภูเก็ต ชลบุรี และนครสวรรค์ และยังพบว่าผู้ป่วยรายใหม่เป็นผู้เกี่ยวข้องกับระบบขนส่งสาธารณะ ทั้งรถ Taxi รถเมล์ รถบัส รถตู้ รถไฟฟ้า เรือ เครื่องบิน อย่างต่อเนื่อง จึงขอให้ผู้ที่เกี่ยวข้องกับการขนส่งสาธารณะเพิ่มความระมัดระวัง ป้องกันตัวเอง โดยสวมหน้ากากอนามัยตลอดการเดินทาง เว้นระยะห่าง ล้างมือด้วยแอลกอฮอล์เจลบ่อยๆ อาบน้ำทันทีเมื่อกลับเข้าบ้าน และเฝ้าระวังสังเกตอาการป่วยของตนเองและคนในครอบครัว จากภาพรวมสถิติผู้ป่วยพบช่วง 2 วันที่ผ่านมา พบผู้ป่วยในพื้นที่ กทม. กลับมาเพิ่มขึ้นอีกครั้ง และกลุ่มใหญ่ที่พบเพิ่มกลับมาที่กลุ่มผู้เดินทางมาจากต่างประเทศ อย่างไรก็ตามขณะนี้ข้อมูลที่ผ่านมาพบผู้เข้าข่ายเสี่ยงไม่ยอมแสดงตัว แม้ป่วยบางส่วนไม่ยอมแจ้งประวัติเสี่ยงจริง บางคนป่วยแต่ไม่มาพบแพทย์รอจนอาการหนัก จึงแนะนประชาชนหากรู้ตัวเป็นผู้เสี่ยงขอให้แสดงตัวที่สายด่วน 1422 ระหว่างกักตัวเองที่บ้าน 14 วัน หากอาการคล้ายหวัดทั่วไปไม่เป็นไร แต่หากเริ่มรู้สึกหายใจลำบากต้องรีบพบแพทย์ทันที